**Επισημάνσεις σχετικά με την υποβολή δικαιολογητικών στο ΟΠΣΥΔ**

Λάθη και παραλείψεις που παρατηρήθηκαν σε κάποιες περιπτώσεις κατά την αντίστοιχη διαδικασία υποβολής δικαιολογητικών για την προκήρυξη του 2022 για την Ειδική Αγωγή και δημιούργησαν πρόβλημα στην επικαιροποίηση των στοιχείων των υποψηφίων στο ΟΠΣΥΔ:

1. Υποβλήθηκαν αιτήματα από **νέους** χρήστες του ΟΠΣΥΔ για διάφορες κατηγορίες επικαιροποίησης, χωρίς όμως να υποβληθεί αίτημα επικαιροποίησης της Ιθαγένειας – Στοιχεία ταυτότητας που είναι απολύτως απαραίτητο για τους νέους χρήστες ειδικά (αλλιώς το σύστημα θα εμφανίζει μήνυμα ότι χρειάζεται επικαιροποίηση του φακέλου σας ακόμα και μετά τη διαδικασία ελέγχου των αιτημάτων)
2. Υποβλήθηκαν αιτήματα επικαιροποίησης στοιχείων **χωρίς να αναρτηθεί και το αντίστοιχο αρχείο**. Π.χ. υποβλήθηκε αίτημα επικαιροποίησης βασικού τίτλου σπουδών χωρίς ανάρτηση του pdf με το πτυχίο του εκπαιδευτικού.
3. Αναρτήθηκαν αρχεία pdf με δελτίο ταυτότητας **με μόνο τη μία πλευρά του δελτίου** με αποτέλεσμα να μην μπορεί να καταχωριστεί. Προσοχή το αρχείο pdf να συμπεριλαμβάνει και τις 2 πλευρές του δελτίου ταυτότητας και να είναι ευκρινές.
4. Αναρτήθηκαν **εκ παραδρομής pdf άσχετα με το αίτημα** ή πολύ χαμηλής ποιότητας ώστε να μην είναι δυνατόν να διαβαστεί. Προσοχή κάθε αρχείο που υποβάλλετε να το ελέγχετε ότι είναι το σωστό για την κατηγορία που αιτείστε επικαιροποίηση και ότι είναι ευκρινές
5. Αναρτήθηκαν βεβαιώσεις επιμορφώσεων / σεμιναρίων **που δεν ανέγραφαν την ημεροχρονολογία έναρξης και λήξης.** Προσοχή αν η βεβαίωσή σας δεν γράφει συγκεκριμένα ημερομηνία έναρξης και λήξης, να αναρτήσετε αρχείο που θα έχει και ως 2η σελίδα τη συμπληρωματική βεβαίωση που χορηγεί το ΑΕΙ για το πρόγραμμα.
6. Δεν αναρτήθηκαν πρόσφατα (τελευταίου τριμήνου) **πιστοποιητικά οικογενειακής κατάστασης** όπως προέβλεπε η προκήρυξη διότι θεωρήθηκε ότι δεν απαιτείται αφού τα τέκνα φαινόταν καταχωρισμένα αλλά ήταν μη επικυρωμένα. Προσοχή, η υποβολή του πρόσφατου πιστοποιητικού είναι υποχρεωτική για την επικύρωση των τέκνων (εκδίδεται από το gov.gr).
7. **Δεν αναρτήθηκαν πράξεις ΔΟΑΤΑΠ** συνοδευτικά σε ξενόγλωσσους τίτλους σπουδών. Προσοχή είναι υποχρεωτική η ανάρτηση της πράξης για την επικύρωση/καταχώριση του στοιχείου.
8. Δεν αναρτήθηκε βεβαίωση ώστε να αποδειχθεί η **ελληνομάθεια** από όσους έχουν **όλους τους τίτλους σπουδών τους από ιδρύματα του εξωτερικού**. Προσοχή, αν όλοι οι τίτλοι σπουδών σας είναι ιδρυμάτων εξωτερικού πρέπει να αναρτηθεί απολυτήριο λυκείου ή άλλος τίτλος σπουδών που έχει γίνει στην ελληνική γλώσσα ή βεβαίωση ελληνομάθειας ώστε να καταχωριστεί η ελληνομάθεια
9. Αναρτήθηκε εκ νέου αρχείο **σε κατηγορία που είχε ήδη αναρτηθεί αρχείο** διότι αφορούσε π.χ. 2ο τίτλο σπουδών ξένης γλώσσας ίδιου επιπέδου. Το σύστημα όμως αντικαθιστά το υποβληθέν αρχείο της πρώτης φοράς και κρατάει μόνο το τελευταίο που ανεβάσατε. Προσοχή, αν έχετε 2 πτυχία ξένων γλωσσών επιπέδου Γ2 ανεβάζετε όλα σας τα πτυχία σε ένα pdf
10. Δεν χρειάζεται να υποβάλλετε κανένα αίτημα αν **όλα** σας τα στοιχεία είναι καταχωρισμένα **ΚΑΙ** επικυρωμένα στο ΟΠΣΥΔ.
11. Δεν χρειάζεται να υποβάλλετε βεβαιώσεις προϋπηρεσίας ή συνολική βεβαίωση προϋπηρεσίας κλπ για προϋπηρεσίες που ΕΙΝΑΙ καταχωρισμένες στο ΟΠΣΥΔ.

**Πριν ολοκληρώσετε τη διαδικασία** ελέγξτε ξανά όλα τα αρχεία που έχετε υποβάλλει στο ΟΠΣΥΔ ώστε να είστε σίγουροι/ες ότι δεν έχετε παραλείψει κάποιο γιατί μετά το πέρας της προθεσμίας δεν γίνονται διορθώσεις.